গঙ্গাসাগরে মুখ্যমন্ত্রী, বাংলাদেশ থেকে ফেরা মৎস্যজীবীদের দিলেন ১০ হাজার টাকার অনুদান

গঙ্গাসাগর: বাংলাদেশ (Bangladesh) থেকে ফেরা মৎস্যজীবীদের (Fishermen) ১০ হাজার টাকা করে অনুদান তুলে দিলেন মুখ্যমন্ত্রী মমতা বন্দ্যোপাধ্যায় (Mamata Banerjee)। সোমবার গঙ্গাসাগরের (Gangasagar) মঞ্চ থেকে মৃতের পরিবারকে ২ লক্ষ টাকা করে তুলে দেওয়া হল। সেখানে মুখ্যমন্ত্রী জানান, বাংলাদেশে মৎস্যজীবীদের মারধর করা হয়েছে। তাদের নিয়ে গিয়ে হাত দুটি দড়ি দিয়ে বেঁধে রাখা হয়। মোটা লাঠি দিয়ে মারধর করা হয়েছে মৎস্যজীবীদের। মারধরে আহত হয়েছেন বেশ কয়েকজন। অথচ ওদের ট্রলার আটকেছিল। আমরা সম্পূর্ণ সহযোগিতা করেছি।

আড়াই মাস বাংলাদেশে বন্দি থাকার পর রাজ্যে মৎস্যজীবীরা ফিরেছেন। মৎস্যজীবীদের ভবিষ্যতের অনিশ্চয়তা নিয়ে তিনি বলেন, আপনারা কখনওই আমাদের সীমানার বাইরে যাবেন না। তাতে মাছ উঠলে উঠবে। না উঠলে উঠবে না।

আরও পড়ুন: নতুন বছরে প্রচুর কর্মী নিয়োগ করবে রাজ্য! বড় ইঙ্গিত দিল নবান্ন

মুখ্যমন্ত্রী সোমবার বলেন, চোখে জল এসে যাওয়ার মতো পরিস্থিতি। আমরা দুই প্রতিবেশী রাষ্ট্র। একে অপরকে ভালোবাসি। পরিস্থিতির শিকার হয়েছেন আমাদের মৎস্যজীবীরা। ঝড় জলের মরশুমে মৎস্যজীবীদের সমুদ্রসাথী প্রকল্পে ১০ হাজার টাকা করে দেওয়া হবে নতুন প্রকল্পে। দুই লক্ষ মৎস্যজীবী এর সুবিধা পাবেন।